Sagen om feriepenge i Brøndby er havnet i Fodboldens Voldgiftsret, og resultatet kan få konsekvenser for AaB. Der er nemlig også spillere, der har penge til gode. Det skriver sporten.dk. Angiveligt skylder AaB Andreas Johansson en million kroner. - Jeg kan bekræfte, at jeg stadig har feriepenge tilgode i AaB, siger Andreas Johansson, der skiftede fra den nordjyske klub til OB i sommeren 2010, til sporten.dk Ifølge sporten.dk kan det samlede antal tilgodehavener koste AaB op mod 20 millioner kroner. - I min kontrakt med AaB stod der, hvad jeg skulle have udbetalt (12,5 procent af både sign-on og bonus, red.). Men pengene er ikke røget ind på min bankkonto. Derfor har har jeg taget kontakt til Spillerforeningen, som tager sig af sagen, siger Andreas Johansson til sporten.dk. Lynge Jakobsen vil ikke kommentere på, hvem der ellers mener, at de har penge til gode hos AaB. - Det ser jeg ingen grund til at udtale mig om. Men vi har et stykke tid været i kontakt med Spillerforeningen, og jeg tror vi finder løsning på problematikken, siger Lynge Jakobsen til sporten.dk.

Opsummering:
Hvis tidligere og nuværende Brøndby-spillere får medhold i, at de har feriepenge til gode, så kan det få konsekvenser for AaB.